Kris Jensen Skriver (S), 2023-05-09:
Tak for ordet, formand.
Konkret bliver det foreslået, at alle skriftlige eksamener afholdes lokalt på uddannelsesinstitutionen uden internetadgang eller helt analogt med pen og papir.
Jeg vil gerne takke Dansk Folkeparti for at rejse debatten, for det er vigtigt, at vi får drøftet, hvad kunstig intelligens gør ved vores undervisningssystem.
Kunstig intelligens vinder frem på rigtig mange felter, og vi skal være opmærksomme på, hvordan vi griber udviklingen an, ligesom det er vigtigt, at vi tager styringen og ikke lader udviklingen styre os.
Med det sagt er det vigtigt først og fremmest at sige her, at det i dag ikke er tilladt at bruge ChatGPT eksempelvis i forbindelse med afgangsprøverne i folkeskolen, hverken i forbindelse med skriftlige prøver eller som forberedelse til de mundtlige prøver.
Derudover er det min overbevisning, at forslaget ikke er helt i tråd med virkeligheden ude i undervisnings- og uddannelsessektoren, hvor eleverne og de studerende f.eks. skal søge information og bruge denne kritisk ved nogle af prøverne.
Der er ingen tvivl om, at den kunstige intelligens udfordrer den måde, som vi laver eksamener på i dag.
Da det nuværende skoleår startede, var jeg selv lærer på en folkeskole i Grindsted, hvor jeg bor.
Der er ingen tvivl om, at jeg skulle have tænkt nogle andre tanker i forhold til min undervisning med den viden, som vi har i dag.
Det, der så er diskussionen, er, hvordan vi skal tackle den udvikling, der foregår, for der er i min verden ingen tvivl om, at ChatGPT og kunstig intelligens m.v. er kommet for at blive, og det er også det, jeg hørte ordføreren for forslagsstillerne nævne i sin tale her.
I den situation er det nødvendigt, at vi også klæder eleverne på til at tackle den virkelighed, som de skal træde ud i.
Og hvordan gør vi så det bedst?
Gør vi det ved at forbyde det eller ved at arbejde kritisk med det og drøfte de udfordringer, der er, med eleverne?
Hvis jeg skulle sidde og forberede prøverne ude i skolen i dag – og det er de jo godt i gang med i øjeblikket – ville jeg netop tænke, at det også handler om at informere om de udfordringer, der er ved det, og også kigge på, hvad vi kan gøre fremadrettet.
Internettet er helt naturligt en integreret del af hverdagen for os alle sammen i dag, og derfor vil det i mit perspektiv være lidt et tilbageskridt, hvis vi vedtager det forslag, der ligger her i dag.
Det er også min klare opfattelse, at digitale kompetencer er efterspurgt ude på det arbejdsmarked, de unge mennesker skal ud på.
Samtidig med det skal vi helt sikkert tænke os om, i forhold til hvordan vi griber undervisningen og prøverne an ude i skolerne.
I det arbejde er det helt rigtigt at indkalde eksperter.
Derfor er vi i Socialdemokratiet glade for, at regeringen har taget initiativ til at nedsætte en ekspertgruppe, der netop skal kigge på, hvordan vi fremadrettet kan tilrettelægge prøverne ude i undervisningssektoren.
Ekspertgruppen skal således lave anbefalinger til, hvordan digitale hjælpemidler som eksempelvis ChatGPT kan håndteres ude på skolerne og institutionerne i forhold til prøver og eksamener, og der kan også komme bud på, hvad det betyder for undervisningen.
Ved at indkalde eksperter og få råd herfra kan vi nemlig være med til at sikre, at vi politisk får taget hånd om den udvikling, der er i gang, som jeg også nævnte indledningsvis.
Helt personligt ville jeg være ked af, hvis eksamen skulle foregå med pen og papir, hvilket jo i hvert fald nogle steder ville være en mulig konsekvens af det her.
Min håndskrift er nemlig ikke af en kvalitet, så det ville være formålstjenligt at skulle skrive med pen og papir.
Vi mener i Socialdemokratiet, som det netop er foreslået, at vi skal have eksperterne på banen.
Den vej rundt
kan vi få nogle bud på, hvordan vi griber det her an sammen med sektoren, der helt naturligt også følger udviklingen tæt og kan se, at udviklingen af kunstig intelligens udfordrer den måde, som vi tænker skole på i dag.
Med baggrund i dette kan Socialdemokratiet ikke støtte beslutningsforslaget.